b'\n_START_ARTICLE_\nSite of Special Scientific Interest\n_START_PARAGRAPH_\nUn Site of Special Scientific Interest (Indret d\'Especial Inter\xc3\xa8s Cient\xc3\xadfic) o SSSI, per les seves sigles en angl\xc3\xa8s, \xc3\xa9s una designaci\xc3\xb3 de conservaci\xc3\xb3 que indica una \xc3\xa0rea protegida al Regne Unit. Els SSSI s\xc3\xb3n el pilar b\xc3\xa0sic en qu\xc3\xa8 es centra la legislaci\xc3\xb3 de conservaci\xc3\xb3 de la naturalesa a la Gran Bretanya, essent la major part de les altres lleis de conservaci\xc3\xb3 natural o geol\xc3\xb2gica basades en els mateixos SSSI, com ara les National Nature Reserve, la Ramsar Convention, les Special Protection Area o les Special Area of Conservation. L\'acr\xc3\xb2nim "SSSI" sovint es pronuncia "triple-S I".\n_START_SECTION_\nSelecci\xc3\xb3 d\'SSSI i conservaci\xc3\xb3\n_START_PARAGRAPH_\nEls indrets que s\xc3\xb3n considerats com a SSSI pel seu inter\xc3\xa8s biol\xc3\xb2gic s\xc3\xb3n coneguts com a Biological SSSIs (SSSI biol\xc3\xb2gics en catal\xc3\xa0), i aquells que ho s\xc3\xb3n per les seves condicions geol\xc3\xb2giques o geogr\xc3\xa0fic-f\xc3\xadsics es coneixen com a Geological SSSIs (SSSI geol\xc3\xb2gics en catal\xc3\xa0). Els SSSI poden ser dividits en unitats de gesti\xc3\xb3, tot i que alguns d\'ells poden coincidir en les dues categories (biol\xc3\xb2gica i geol\xc3\xb2gica).\n_START_SECTION_\nSSSI biol\xc3\xb2gics\n_START_PARAGRAPH_\nEls SSSI biol\xc3\xb2gics poden ser-ho per diverses raons, segons la publicaci\xc3\xb3 SSSI Selection Guidelines._NEWLINE_A cada \xc3\xa0rea, els exemples m\xc3\xa9s representatius de cada h\xc3\xa0bitat natural han de ser notificats, i pels h\xc3\xa0bitats rars tots els exemples poden ser inclosos._NEWLINE_Hi ha indrets que s\xc3\xb3n escollits per la seva varietat taxon\xc3\xb2mica (com per exemple ocells, anis\xc3\xb2pters, papallones, r\xc3\xa8ptils, amfibis, etc.)\xe2\x80\x94 cada un d\'aquests grups t\xc3\xa9 el seu propi llistat d\'\xc3\xa0rees seleccionades._NEWLINE_La conservaci\xc3\xb3 dels SSSI biol\xc3\xb2gics, en general, implica la continuaci\xc3\xb3 dels processos naturals i artificials que han facilitat el desenvolupament i superviv\xc3\xa8ncia d\'aquestes esp\xc3\xa8cies, com per exemple continuar amb el pasturatge tradicional o la conservaci\xc3\xb3 de la landa i d\'altres ecosistemes propis._NEWLINE_A Anglaterra, el cos que designa els SSSI \xc3\xa9s el Natural England, que selecciona els SSSI en funci\xc3\xb3 de caracter\xc3\xadstiques paisatg\xc3\xadstiques o ecol\xc3\xb2giques, o segons les bases imposades per cada comtat. A Esc\xc3\xb2cia, l\'autoritat que els designa \xc3\xa9s l\'Scottish Natural Heritage; el rol a Gal\xc2\xb7les el dur a terme el Cyfoeth Naturiol Cymru (anteriorment conegut com a Countryside Council for Wales).\n_START_SECTION_\nSSSI geol\xc3\xb2gics\n_START_PARAGRAPH_\nEls SSSI geol\xc3\xb2gics s\xc3\xb3n seleccionats per diferents mecanismes que els SSSI biol\xc3\xb2gics, ja que es realitza un sistema minimalista d\'un indret per cada caracter\xc3\xadstica geol\xc3\xb2gica de la Gran Bretanya. Els acad\xc3\xa8mics ge\xc3\xb2legs han revisat la literatura geol\xc3\xb2gica, seleccionant indrets d\'import\xc3\xa0ncia en la hist\xc3\xb2ria de la Gran Bretanya per cada una de les caracter\xc3\xadstiques m\xc3\xa9s rellevants de cada tema geol\xc3\xb2gic (o bloc). Cada un d\'aquests espais \xc3\xa9s descrit i, la majoria d\'ells, publicat a la publicaci\xc3\xb3 Geological Conservation Review, convertint-se aix\xc3\xad en un indret GCR. La majoria dels indrets GCR s\xc3\xb3n notificats com a SSSI geol\xc3\xb2gics, excepte aquells que coincideixen amb una unitat de gesti\xc3\xb3 SSSI biol\xc3\xb2gica. Un indret GCR acostuma a contenir caracter\xc3\xadstiques de diversos blocs geol\xc3\xb2gics, com per exemple estrats amb f\xc3\xb2ssils de vertebrats, insectes i plantes, motiu pel qual tamb\xc3\xa9 t\xc3\xa9 una import\xc3\xa0ncia per l\'estratigrafia._NEWLINE_Hi ha dues tipologies diferents de SSSI geol\xc3\xb2gics, tenint diferents prioritats de conservaci\xc3\xb3:\n_START_SECTION_\nIndrets exposats\n_START_PARAGRAPH_\nAquests espais s\xc3\xb3n aquelles que per motiu de la creaci\xc3\xb3 de pedreres, construccions de carreteres o ferrocarrils, penya-segats o afloraments rocosos, donen informaci\xc3\xb3 de diverses caracter\xc3\xadstiques geol\xc3\xb2giques i poden observar-se a l\'aire lliure. Si l\'exposici\xc3\xb3 es perd, la caracter\xc3\xadstica podria ser recol\xc2\xb7locada en un altre lloc. La conservaci\xc3\xb3 d\'aquests indrets, moltes vegades, consisteix en el manteniment de l\'acc\xc3\xa9s per a estudis futurs.\n_START_SECTION_\nIndrets de dip\xc3\xb2sit\n_START_PARAGRAPH_\nAquests s\xc3\xb3n caracter\xc3\xadstiques que es troben en indrets de dif\xc3\xadcil acc\xc3\xa9s o f\xc3\xadsicament delicats, com ara acumulaci\xc3\xb3 de sediments, coves, o d\'altres accidents geogr\xc3\xa0fics. Si una d\'aquestes caracter\xc3\xadstiques pateix algun dany, no pot ser recreat, i la conservaci\xc3\xb3 normalment consisteix a protegir la caracter\xc3\xadstica de l\'erosi\xc3\xb3 o d\'altres problemes relacionats.\n_START_SECTION_\nNous SSSI\n_START_PARAGRAPH_\nEl proc\xc3\xa9s per designar un nou Espai d\'Especial Inter\xc3\xa8s Cient\xc3\xadfic s\'anomena notificaci\xc3\xb3; aquesta acci\xc3\xb3 va seguida d\'una consulta amb els propietaris i els ocupants de l\'indret, i la notificaci\xc3\xb3 \xc3\xa9s, posteriorment, confirmada o retirada (en la seva totalitat o nom\xc3\xa9s en part). La primera notificaci\xc3\xb3 es va produir el 1949.\n_START_SECTION_\nRenotificaci\xc3\xb3\n_START_PARAGRAPH_\nEn el moment en qu\xc3\xa8 es va aprovar l\'Acta de la Vida Silvestre i del Camp (Wildlife and Countryside Act) el 1981, molts SSSI ja existien, havent estat notificats en les d\xc3\xa8cades pr\xc3\xa8vies i sota l\'Acta dels Parcs Nacionals i l\'Acc\xc3\xa9s al Camp (National Parks and Access to the Countryside Act) del 1949. Cada una d\'aquestes va ser considerada en el seu moment i, o b\xc3\xa9 no reconegudes, o renotificades \xe2\x80\x94d\'aquesta manera s\'assimilaven a la legislaci\xc3\xb3 de la nova llei, en general amb petits canvis en els l\xc3\xadmits. Aquest proc\xc3\xa9s, per la seva complexitat, va durar al voltant de deu anys, ja que hi havia al voltant d\'uns 1.000 SSSI.'